《题善住阁》
宋代·释道璨

阁前溪水声潺湲，阁后山色空巑屼。
取之不得舍不得，善住道人如是观。
浩荡春风满天地，飞絮游丝无定处。
去无所至来无踪，善住道人如是住。
有所往兮成守株，鱼止泺兮鸟栖芦。
无所住兮成漫浪，空中迹兮镜中像。
道人一笑璨琳琅，住不住兮吾已忘。
閒倚阑干春昼长，眼看白鸟浮沧浪。